钦定古今图书集成/明伦汇编/闺媛典/第353卷 > 《少年新婚为之咏》沈约
## 钦定古今图书集成/明伦汇编/闺媛典/第353卷 > 《少年新婚为之咏》沈约

山阴柳家女，薄言出田墅。丰容好姿颜，便僻巧言语。
腰肢既软弱，衣服亦华楚。红轮映早寒，画扇迎初暑。
锦履并花纹，绣带同心苣。罗襦金薄厕，云鬓花钗举。
“我情已郁纡，何用表崎岖。托意眉间黛，申心口上朱。
莫争三春价，坐丧千金躯。盈尺青铜镜，径寸合浦珠。
无因达往意，欲寄双飞凫。裾开见玉趾，衫薄映凝肤。”
羞言赵飞燕，笑杀秦罗敷。自顾虽悴薄，冠盖曜城隅。
高门列驺驾，广路从骊驹。何惭鹿卢剑，讵减府中趋。
还家问乡里，讵堪持作夫